Planica
Planica je alpska dolina u Julijskim Alpama u sjeverozapadnoj Sloveniji koja se širi prema jugu od sela Rateče i u blizini je još jednog dobro poznatog skijaškog odredišta, Kranjske Gore. Još dalje prema jugu na nju se nadovezuje dolina Tamar, popularno mjesto za šetače u nacionalnom parku Triglav. Planica je poznata po skijaškim skokovima. Prva skakaonica sagrađena je prije 1930. na padini planine Ponce. 1934. godine Stanko Bloudek konstruirao je veću skakaonicu, poznatu kao Bloudekova velikanka. Na njoj je ostvaren prvi skok preko 100 m u historiji, a to je učinio Austrijanac Sepp Bradl. U to vrijeme to je bila najveća skakaonica na svijetu, a ponekad su je zvali "majkom svih skakaonica". Godine 1969. braća Vlado i Janez Gorišek konstruirali su novu skakaonicu (K-185), koja je po njima nazvana Letalnica bratov Gorišek. Od 1985, kad je Matti Nykänen doletio na 191 m, do 2011. svjetski rekordi postavljani su uvijek na Letalnici. Nakon što je norveška letaonica Vikersundbakken proširena 2010, prestigla je Letalnicu po veličini te je sad ona najveća na svijetu i trenutni svjetski rekord (253,5 m) postignut je na njoj. Godine 1994. Toni Nieminen postao je prvi skakač u historiji koji je preletio granicu od 200 m upravo na Letalnici. Rekord Letalnice, postavljen u martu 2017, iznosi 251,5 m, a drži ga Poljak Kamil Stoch. Infrastruktura kompleksa u Planici s vremenom je zastarjela. U januaru 2001. urušila se stara Bloudekova skakaonica (K-130). Na obnavljanje se čekalo čak deset i po godina zbog beskonačnih birokratskih procedura. Uprkos tome, FIS je i dalje dozvoljavao takmičenja na Letalnici. U augustu 2008. Vlada Slovenije prihvatila je plan da se Planica do 2013. renovira i pretvori u moderni centar za nordijske sportove.